送淳安括田省委賈都事
作者：何夢桂
朝代：宋

paragraphs: 白馬何方來，青絲紅錦韉。
手持省府檄，身著從事衫。
分麾蒞屬邑，銜命司括田。
一見爲鸞鳳，不肯爲鷹鸇。
視民如有疾，見客似無官。
疲民得賈父，僻壤戴蘇天。
群情有欲愬，百口難具宣。
君來五閲月，熟察民顛連。
嚴爲浙偏壘，淳在嚴萬山。
按圖覽輿地，邑境若斗然。
一分布阡陌，九分奠山川。
墾畝雜沙礫，斸土見水泉。
桑不給繭絲，農不供粥饘。
耕鑿地力盡，租稅民用殫。
江南享有國，錢塘餘百年。
地偏費實浩，額外賦益繁。
和買非正絹，茶役皆贏錢。
民窮未忍死，上慈政令寬。
三年輸未足，一榜逋悉蠲。
遺黎戴白叟，尚能話興元。
天朝大一統，地域跨八埏。
中邦定成賦，遠氓均受廛。
吁嗟天地仁，豈使雨露偏。
君歸勿委蛇，禁中需牧頗。
願言述民勞，海表同恩波。
相彼西人好，東人爭奈何。